SK Úradný vestník Európskej únie L 201/31

NARIADENIE KOMISIE (EÚ) č. 717/2013

z 25. júla 2013,

ktorým sa mení nariadenie (EÚ) č. 142/2011, pokiaľ ide o časti týkajúce sa dobrých životných podmienok zvierat v niektorých vzoroch zdravotných osvedčení

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (1), a najmä na jeho článok 42 ods. 2 písm. d) prvý pododsek,

keďže:

(1) V nariadení Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (2) sa uvádza, že zásielky vedľajších živočíšnych produktov a odvodených produktov určených na dovoz do Únie alebo tranzit cez Úniu majú sprevádzať zdravotné osvedčenia v súlade so vzormi stanovenými v prílohe XV k danému nariadeniu.

(2) V niektorých vzoroch osvedčení stanovených v prílohe XV k nariadeniu (EÚ) č. 142/2011 sa uvádza, že súlad s pravidlami dobrých životných podmienok zvierat, ktoré sú stanovené v smernici Rady 93/119/ES z 22. decembra 1993 o ochrane zvierat počas porážky alebo ich utratenia (3), osvedčuje úradný veterinárny lekár.

(3) Smernica 93/119/ES bola zrušená a nahradená nariadením Rady (ES) č. 1099/2009 z 24. septembra 2009 o ochrane zvierat počas usmrcovania (4). Nariadenie (ES) č. 1099/2009 sa uplatňuje od 1. januára 2013.

(4) Z dôvodu jednoznačnosti by sa mali aktualizovať tvrdenia o dobrých životných podmienkach zvierat vo vzore zdravotných osvedčení v kapitole 3(D), v kapitole 3(F) kolónke II.1.3 písm. b) bode iv) a v kapitole 8 kolónke II.2.2 písm. b) bode iv) prílohy XV k nariadeniu (EÚ) č. 142/2011.

(5) Aby nedošlo k narušeniu obchodu, malo by sa na prechodné obdobie povoliť používanie osvedčení vydaných v súlade s nariadením (EÚ) č. 142/2011 pred nadobudnutím účinnosti tohto nariadenia.

(6) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Príloha XV k nariadeniu (EÚ) č. 142/2011 sa mení v súlade s prílohou k tomuto nariadeniu.

Článok 2

Na prechodné obdobie do 31. januára 2014 sa zásielky produktov živočíšneho pôvodu sprevádzané osvedčeniami vydanými pred 1. decembrom 2013 v súlade so vzormi stanovenými v prílohe XV k nariadeniu (EÚ) č. 142/2011 pred zmenami zavedenými týmto nariadením môžu naďalej uvádzať do Únie.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. decembra 2013.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 25. júla 2013 Za Komisiu predseda José Manuel BARROSO

(1) Ú. v. EÚ L 300, 14.11.2009, s. 1.

(2) Ú. v. EÚ L 54, 26.2.2011, s. 1.

(3) Ú. v. ES L 340, 31.12.1993, s. 21.

(4) Ú. v. EÚ L 303, 18.11.2009, s. 1.